# Водич за Претходна изјава на преференции

Според *Законот за ментално здравје и благосостојба на* Викторија *од 2022 година,* да се напише Претходна изјава на преференции е законско право. Овој документ е можност да ги наведете вашите преференции за лекување, грижа и поддршка, како и искуство со менталното здравје, додека сте под задолжително лекување.

Овој водич може да се користи заедно со нашиот образец за Претходна изјава на преференции, кој може да го преземете од нашата веб-страница ([www.imha.vic.gov.au](http://www.imha.vic.gov.au)) или може да изберете да ја напишете на друг начин кој одговара на вашиот стил или потреби.

## Што е Претходна изјава на преференции?

Во согласност со Законот, Претходни изјави на преференции се документи во кои се наведени преференциите за лекување, поддршка и нега на едно лице, доколку истото е ставено на задолжително лекување. Тимот за лекување мора да **ги преземе сите прифатливи (фер и разумни) напори да дејствува како што е наведено во вашата изјава,** но тие **не** **се** **законски обврзани** да го сторат истото. Доколку одлучат да не ги следат вашите преференции, тие мора да наведат поради кои причини не ги следеле вашите желби, во писмена форма и во рок од 10 работни дена. Доколку во вашата изјава имате наведено преференција за лекување/закрепнување, службата за ментално здравје и благосостојба смее да побара поинакво лекување за вас само доколку:

* сметаат дека тоа што го сакате не е клинички соодветно за вас, или
* не можат да го обезбедат тоа што го сакате откако ќе ги преземат сите прифатливи (фер и разумни) чекори за да го сторат тоа.

Можете да вклучите преференции за нега и поддршка што не опфаќаат лекување. Тоа вклучува ваше објаснување за вашето ментално здравје, упатство за известување на семејството, роднините, лицето/а за поддршка или негувателите, грижа за миленичиња, управување со финансии, вашите физички здравствени потреби, социјална и емоционална благосостојба (SEWB), културолошко исцелување, духовни потреби и други одговорности, вклучувајќи и грижа за вашите деца. Можете да наведете и што ви помага да комуницирате и да донесувате одлуки и кој сè може да има пристап до вашите здравствени информации.


## Дали треба да дадам Претходна изјава на преференции?

Пред да започнете да пишувате Претходна изјава на преференции, прво треба да разберете зошто луѓето се одлучуваат да напишат ваква изјава. Потенцијалните придобивки од поднесување на Претходна изјава на преференции вклучуваат:

* поддржување на вашето право на автономија и самоопределување со тоа што ви се овозможува да ги искажете вашите преференции за лекување.
* можност да го искажете, со свои зборови, вашето искуство со менталното здравје, болест, или вознемиреност.
* подобрување на комуникацијата помеѓу вас и луѓето вклучени во вашата нега, што може да ви даде поголемо чувство на контрола и учество во одлуките за вашето лекување.
* заштита од несакани лекувања за коишто верувате дека може да бидат штетни за вашето закрепнување и благосостојба.
* подигање на свеста за лекувања кои претходно не ви помогнале.
* можност да предложите алтернативни лекувања кои ви помогнале.
* можност да го информирате вашиот тим за лекување во врска со други работи за кои треба да се погрижите и/или на кои треба да одговорите додека сте болни и/или хоспитализирани (на пример, известување на семејството или негувателите, работник за поддршка, грижа за миленичиња, управување со финансии, физички здравствени потреби, културолошки потреби, духовни потреби и други одговорности).
* можност да овластите лице кое ќе ја достави вашата жалба до Комисијата за ментално здравје и благосостојба (MHWC) во ваше име.

## Како да дадам Претходна изјава на преференции?

Можете да го искористите образецот за Претходна изјава на преференции, достапен на [www.health.vic.gov.au](http://www.health.vic.gov.au). Исто така, можете да одлучите да ја напишете вашата Претходна изјава на преференции заедно со лице за поддршка или со вашето наименувано лице за поддршка. Единствените услови се таа да е:

* потпишана и датирана од вас.
* формално потврдена во писмена форма од страна на возрасно лице (на возраст над 18 години), што значи дека мора да го потпишете образецот пред некое возрасно лице. Исто така, треба да биде вклучена и изјава од сведокот. Образецот за Претходна изјава на преференции на викторијанската влада предлага изјавата од сведок да гласи како што следи:

*„Според мене, лицето кое ја дава оваа Претходна изјава на преференции разбира:*

* *што е Претходна изјава на преференции;*
* *кои се последиците од давање на изјавата; и*
* *како може да ја повлече истата.*

*Според мене, се чини дека лицето ја дава оваа Преходна изјава на преференции на своја слободна волја и бев присутен како сведок додека погоре именуваното лице ја потпишуваше изјавата.”*

*Име на сведокот: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Потпис на сведокот: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Датум: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Време: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Ако сте дале Претходна изјава на преференции, истата не може да се измени. Истата ќе остане важечка, освен доколку сакате да ја повлечете. За да го направите тоа можете да:

* го искористите образецот за Повлекување на Претходна изјава на преференции, достапен на [www.health.vic.gov.au](http://www.health.vic.gov.au) за да ја откажете вашата изјава.
* дадете нова изјава и со тоа автоматски да ја откажете вашата постоечка изјава.

## Кој сè може да ми биде сведок?

Вашиот сведок може да биде кое било возрасно лице (некој кој е на возраст над 18 години). Ова може да биде лице по ваш избор, вклучувајќи пријатели, член на семејството или работник за поддршка.

**Важно е да се напомене дека овластениот сведок не мора да се согласува со вашите преференции за лекување.**

Тие треба да потпишат изјава во која ќе наведат дека веруваат дека вие:

* разбирате што е Претходна изјава на преференции,
* ги разбирате последиците од давањето на ваква изјава,
* знаете како да ја откажете доколку тоа го сакате и
* ја давате Претходната изјава на преференции на своја слободна волја.

Ако вашиот сведок не е сигурен дека ги разбирате овие работи, истите можете да им ги појасните или да го разгледате овој водич заедно.

Во одредени случаи, не секој ќе може да биде сведок на вашата Претходна изјава на преференции, доколку нивниот работен однос не им го дозволува тоа. Вашиот сведок можеби ќе треба да се консултира со својот работодавец пред да присуствува како сведок кога ќе го потпишувате образецот. Доколку вашиот сведок ви каже дека не може да го потпише образецот, запомнете, можете да изберете друго возрасно лице за ваш сведок.

## Како да повлечам (откажам) Претходна изјава на преференции?

Повлекувањето на Претходна изјава на преференции ги има истите услови како и давањето на ваква изјава, со други зборови, изјавата мора да:

* ја искаже вашата желба да ја отповикате вашата претходна Претходна изјава на преференции.
* биде потпишана и датирана од ваша страна.
* да биде потврдена од возрасен сведок со изјава во којашто се потврдува дека разбирате што е Претходна изјава и дека истата е повлечена, како и дека се чини дека истата ја повлекувате на своја слободна волја.

## Како да се осигурам дека мојата служба за ментално здравје знае дека имам дадено Претходна изјава на преференции?

* Откако ќе го пополните образецот, истиот доставете го до вашата служба за ментално здравје и благосостојба. Тие ќе стават копија во вашето клиничко досие и ќе го евидентираат во електронскиот информативен систем на болницата.
* Ќе треба да задржите копија од образецот за себе во случај да одите во друга болница или служба. Можете да побарате од вашата служба за ментално здравје и благосостојба да направи копии за вас. Можете да му дадете копија на вашиот негувател, лице за поддршка или наименувано лице за поддршка.

## Може ли да ми помогне застапник?

Доколку сакате, нашите застапници можат да ви помогнат да изготвите Претходна изјава на преференции.

Нашите независни застапници и независните застапници кои се припадници на Првите нации исто така можат да:

* ве сослушаат што сакате и да разговараат со вас за вашите опции.
* да ви дадат информации и поддршка за да ги исполните вашите права.
* да работат со вас за да можете да го искажете своето мислење.
* да ве упатат во други служби, доколку е потребно.

##  Како да контактирате со IMHA и да дознаете повеќе

* Посетете ја веб-страницата [www.imha.vic.gov.au](http://www.imha.vic.gov.au) и видете ја нашата Претходна изјава на преференции.
* Испратете е-пошта на contact@imha.vic.gov.au
* Јавете се на телефонската линија на IMHA на**1300 947 820**, на која застапниците на IMHA се достапни од 09:30 до 16:30 часот, седум дена во неделата (освен на државни празници).
* Јавете се на линијата за права на IMHA на **1800 959 353** за да слушнете снимени информации за вашите права.
* Побарајте од давател на услуги за ментално здравје, негувател, роднина или друго лице за поддршка да ви помогне да контактирате со IМHA.

